Zápisnica  zo zasadnutia Obecného zastupiteľstva obce Zemianske Kostoľany 
konaného dňa 16. 1. 2013.

Prítomní : poslanci OZ podľa prezenčnej listiny
Neprítomný : Ing. M. Rolinec, ospravedlnený

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 13.12. 2012.
5.	Cena obce za rok 2012.
6.	Informácie k voľbám starostu obce v roku 2013.
7.	Prejednanie žiadostí.
8.	Diskusia.
9.	Uznesenia.
10.	Záver.

K bodu č.1 - Otvorenie .
Ing.G.Kovač – privítal všetkých poslancov OZ, prítomných zamestnancov a občanov obce a otvoril zasadnutie OZ. Prečítal program zasadnutia OZ, zo strany poslancov OZ neboli žiadne doplňujúce body.
OZ schvaľuje program zasadnutia OZ podľa predloženého návrhu.

K bodu č.2 - Určenie zapisovateľa a overovateľov zápisnice.
Ing.G.Kovač – za zapisovateľku určil Vieru Hulínyiovú, za overovateľov zápisnice P.Rybára  a V.Oršulu.

K bodu č.3 - Voľba návrhovej komisie.
Ing.G.Kovač – do návrhovej komisie navrhol za predsedu A. Vrškovú, za členov Mgr. I. Meliškovú a V. Matejova.
OZ volí návrhovú komisiu podľa predloženého návrhu.

K bodu č.4 - Kontrola plnenia uznesení z rokovania dňa 13. 12. 2012.
Ing.G.Kovač – prečítal uznesenia z rokovania dňa 13.12.2012.
Ing.B.Bajgar – opýtal sa, či sú splnené uznesenia č.113 – 117, či sú podpísané zmluvy. Chcel by to vedieť do budúceho zasadnutia OZ, kvôli rozpočtu.
Ing.G.Kovač  - čo sa týka uznesenia č.113 – v Novákoch na spoločnom úrade robia úpravy v zmluve, volal tam, keď bude všetko pripravené, zavolajú spoločne všetkých starostov obcí na podpis. Nič sa tam nezmenilo, len to bolo treba znova zoštylizovať, aby to bolo zrozumiteľné a v poriadku.
Ing.B.Bajgar – pretože na základe akej zmluvy platia zamestnankyňu spoločného úradu?
Ing.G.Kovač – pokiaľ nie je podpísaná nová zmluva, určite ešte stále platí tá stará.
PaeDr.I.Plachá – upozornila na správnosť čítania a overovania plnenia uznesení, po každom prečítanom uznesení sa má skonštatovať, či je splnené, alebo v akom je štádiu plnenia.
Ing.G.Kovač – robí to tak, ako sa to tu vždy čítalo doteraz, ako bol zvyknutý od začiatku ako poslanec. Niektoré splnenie uznesení my neovplyvníme. 
Ing.B.Bajgar – áno, treba informovať o stave plnenia každého uznesenia, aby boli všetci poslanci a občania informovaní.

K bodu č.5 - Cena obce za rok 2012.
Ing.G.Kovač – požiadal komisie, ktoré navrhli občanov na udelenie Ceny obce za rok 2012, aby prečítali svoje návrhy.
Mgr.I.Melišková – sociálna komisia – prečítala návrh na cenu obce pre Ľ.Gerhátovú, za celoročnú prácu v obci, a v ZPOZe.
PaeDr.I.Plachá – kultúrna komisia – prečítala návrh na cenu obce pre Ing. Štefana Karaka, za európske športové výsledky a podujatia.
OZ schvaľuje Cenu obce na rok 2012 pre Ľ.Gerhátovú podľa predloženého návrhu.
OZ schvaľuje Cenu obce na rok 2012 pre Ing.Štefana Karaka podľa predloženého návrhu.

K bodu č.6 - Informácie k voľbám starostu obce v roku 2013.
Ing.G.Kovač – z dôvodu straty mandátu starostky obce Ing. H. Kovačovej boli predsedom NR SR vyhlásené nové predčasné voľby v obci Zemianske Kostoľany na deň 9.marec 2013 v čase od 7,00 – 20,00 hodiny vo veľkej sále DK SNP. 
Zloženie volebnej komisie sa nezmenilo, pracuje v pôvodnej zostave ako vo voľbách v roku 2010 okrem zapisovateľky Ing. J. Školíkovej, ktorá sa vzdala funkcie a namiesto nej bola vymenovaná nová zapisovateľka Viera Hulínyiová. Predsedkyňou komisie je V. Oršulová, členmi E. Rauová, PaeDr. M. Jánošková, B. Pleško a V. Matejová.
Do 12.2.2013 budú do každej domácnosti doručené oznámenia o voľbách v obci, mieste a čase konania volieb.
Všetky informácie týkajúce sa volieb a predvolebnej kampane kandidátov budú v dostatočnom čase zverejnené na verejných informačných stránkach a miestach obce.
Každý kandidát na post starostu obce bude mať podľa návrhu možnosť prezentácie 1 hodinu v DK SNP.
OZ schvaľuje bezplatné poskytnutie priestorov DK SNP na predvolebnú kampaň v čase 1 hodinu podľa predloženého návrhu.

K bodu č.7 - Prejednanie žiadostí.
Finančná komisia – A.Vršková – príspevky spoločenským organizáciám – prečítaný návrh s finančnými čiastkami.
OZ schvaľuje výšku finančných príspevkov spoločenským organizáciám podľa prednesených návrhov /eRko – združenie, Jednota dôchodcov, Rímsko – katolícka farnosť, Evanjelická farnosť/.

Sociálna komisia – Mgr.I.Melišková – pribudlo 7 žiadostí o pridelenie bytu, počet žiadostí evidovaných v poradovníku je momentálne 78.

K bodu č.8 - Diskusia.
Poslanci OZ – PaeDr.I.Plachá – informovala o zápise detí do I.ročníka ZŠ – termín 31.1.2013 v čase od 13,00 hod - 17,30 hod.

Občania – T.Školna – apeluje na to, aby bola na budovu hasičskej zbrojnice usadená nová tabuľa, je to stále budova hasičov.
Ing.G.Kovač – v mene Ing. Tomanca a J. Huléniho pozýva všetkých poslancov OZ na  prehliadku zrekonštruovaných priestorov DSS v našej obci dňa 23.1.2013 o 16,00 hodine.
Ing.Krett – podotkol, že do 16.1.2013 by mala byť s takýmito zariadeniami podpísaná nová zmluva o prenájme, len aby sa nezabudol dodržať termín.
A.Komaneková – pripomienkovala opravu pomníkov v obci, či boli zahrnuté opravy do rozpočtu, na budúci rok bude okrúhle výročie oslobodenia, tak to pripomína popredu, aby sa to nerobilo na poslednú chvíľu.
V.Oršula – do konca októbra žiadali občanov o príspevky do rozpočtu obce, ale žiadnu žiadosť o nej nedostali.
A.Komaneková – pripomienkovala to na zasadnutí OZ, nevedela, že má dať nejakú žiadosť.
PaeDr.I.Plachá – netreba dávať žiadosť, stačí pripomienkovať.
S.Plachý – vypočul si tu príspevky do organizácií, ale nepočul nič o jeho krúžku.
A.Vršková – je to v inej kapitole, sú tam aj iné požiadavky, ktoré budú akceptované, vyrozumenie dostanú písomne.
Mgr.M.Gašpar – upozorňuje na inštitúciu ZŠ v našej obci, ide tam o morálne a ľudské nedostatky, výuka a výchova nedostatočná, obracia sa na OZ, aby sa tam riešila situácia.
Riaditeľ v ZŠ má neobmedzenú právomoc, ale musia byť aj určité hranice, aj keď je demokracia.
Mgr.M.Gašparová – aby ozrejmila problém a o čo tu vlastne ide, tak sa jedná o ich dcéru, ktorá má v ZŠ veľké problémy už 9 rokov, odkedy nastúpilo nové vedenie ZŠ od Mgr.Neúročného až doposiaľ. Však aké má teraz problémy, také nikdy nemala. Neustále je jej vytýkané, že je nežiaduca, že ju museli prijať po známosti. Ona len chcela pracovať v obci a pre obec, aby nemusela dochádzať. Pokiaľ pracovala v Kanianke nemala nikdy žiadne problémy ani so žiakmi, ani s učiteľmi.
Ing.G.Kovač – spýtal sa, koľko rokov má ich dcéra a prečo neprišla sa vyjadriť k problému sama. 
Mgr.M.Gašparová – má 38 a neprišla preto, lebo by to už psychicky nezvládla, je úplne na dne. Jedenkrát nezvládla ustriehnuť na dozore rozliatu vodu vo WC, ktorú tam narozlievali deti a aj dcéra zástupkyne školy, zavolali si ju do riaditeľne, obuli sa do nej až tak, že skolabovala a museli jej volať sanitku. Ostala na PN, chodila za riaditeľkou, pýtala sa jej, čo sa tam deje, prečo takto zaobchádzajú s ich dcérou, ale odpovede sa nedočkala.
Po deviatich dňoch PN prišli ku nim riaditeľka, zástupkyňa a zo ŠK, myslela si, že sa prišli ospravedlniť alebo ju navštíviť ako sa má, ale nie. Oni prišli skontrolovať PN a dodržiavanie času vychádzky.
Ing.G.Kovač – túto vec by ale mal riešiť úplne iný orgán.
Mgr.M.Gašparová – ale obec by mala byť oboznámená aká je situácia v ZŠ a čo sa tam deje.
Mgr.M.Gašpar – chce navodiť situáciu, o čo tu vlastne ide.
Ing.G.Kovač – toto sú pracovnoprávne vzťahy a nevie ako by im v tomto mohla obec pomôcť.
Mgr.M.Gašpar – v septembri dostala 18 hodinový pracovný úväzok, prepracovanie tematických plánov, učitelia boli na gremiálke a mali aj vykázanú výuku v dochádzke. Ako je to možné, že boli na dvoch miestach súčasne? Žiaci donášajú riaditeľke čo sa na hodinách deje a ona sa tým netají a prezentuje to. Deti odchádzajú zo ZŠ a nikto nehľadá dôvod, že prečo?
Ich dcéra učila v 8.triede anglický jazyk, 2 ľudia zo ŠR + 4 rodičia a z TN si vytipovali jeden deň, prišli na utajenú hospitáciu, ktorá dopadla veľmi zle, pretože žiaci jej urobili z hodiny peklo, boli nezvládnuteľní. Žiaci v takýchto chvíľach dokážu učiteľa podržať, ale na druhej strane aj potopiť. Boli tam 2 osoby aj z TN a ani pred nimi nemali tí žiaci žiadny rešpekt.
Na to dostala ako darček v septembri len 14 hodín vyučovania týždenne.
Mgr.M.Gašparová – prečítala úryvok zo školského časopisu, v ktorom žiaci píšu o tom, čo sa deje v škole a na vyučovacích hodinách.
Prečo za tento neporiadok v škole musí pykať len ich dcéra, na ktorú doslova šikanujú.
Mgr.M.Gašpar – nedodržuje sa tam školský poriadok, nie je tam disciplína, žiaci používajú hrubé a vulgárne výrazy voči učiteľom.
Ing.G.Kovač – prečo teda naozaj neodíde, možno by jej na inej škole bolo lepšie. Nemôžu sa samozrejme k nej takto správať, ale ako im môže obec pomôcť?
Mgr.M.Gašpar – hovorí to len informatívne, aby všetci vedeli, čo sa v ZŠ deje.
Malo by sa dať nejako vysvetliť, prečo odišlo zo školy naraz 16 detí? 
Ing.G.Kovač – pýtali sa na to pani riaditeľky a podala také vysvetlenie, že deti mali osobné dôvody v rodine, sťahovanie a pod. Je pravda, že v škole je už kritický stav detí, ak by sa znížil, mala by škola problém prežiť. Ďalej sa problém neskúmal, ale asi sa bude musieť v budúcnosti riešiť.
Mgr.M.Gašpar – odovzdal zástupcovi starostu obce písomný stav o škole a článok z časopisu lobing, ktorý sa veľmi nápadne podobá situácii v našej ZŠ.
PaeDr.I.Plachá – je členkou Rady ZŠ, budú to riešiť na zasadnutí s tým, že si vypočujú aj druhú stranu. OZ nemôže riešiť pracovnoprávne vzťahy v ZŠ.
A to že riaditeľ školy má neobmedzenú právomoc nie je vôbec pravda, pretože podlieha vedeniu iných orgánov a obci. Má právomoc jedine vo výchovno-vyučovacom procese.
Ing.B.Bajgar – problémy s deťmi sú v dnešnej dobe asi všade, učiteľom naozaj nie je čo závidieť. Len nevie, prečo sa to dozvedajú na zasadnutí OZ až po dvoch rokoch problému? Prečo tak neskoro? Vie že najväčší problém robia žiaci 6.7.8.ročníka.
Navrhuje taktiež, aby sa to riešilo najskôr na Rade školy a neskôr i v radoch obce.
Prišla správa o stave školy na zasadnutie OZ? Pretože nič také sa mu nedostalo do rúk.
Ing.G.Kovač – áno bola doručená, je na obecnom úrade.
Ing.B.Bajgar – nie na úrade, riaditeľka školy by mala prísť sem na zasadnutie OZ a správu predniesť osobne. Ešte nikdy ju tu na zasadnutí nevidel, na rozdiel od pani riaditeľky MŠ.
Mgr.M.Gašparová – dcéra neodíde preto, lebo chce robiť s deťmi v obci a pre obec, prečo by mala práve ona odísť? Nikomu neublížila a ničím sa neprevinila. Takéto vedenie školy nie je zrelé na takú funkciu, ktoré šikanuje zamestnancov.
Mgr.M.Gašpar – veľkosť vedenia  je v tom, že si dokáže priznať aj svoju vinu a nie hádzať ju na druhého.
Ing.G.Kovač – chcete na základe tohto obviniť riaditeľku ZŠ?
Mgr.M.Gašparová – nie, ale keď dcéra učila v Kanianke, nemala takéto problémy, v pohode učila, bola dobrá učiteľka. A teraz keď tak dlho učí je odrazu tá najhlúpejšia?
Ing.G.Kovač – nie je tu ani jedna z nich, zbytočne to tu teraz budeme  rozoberať, budú to riešiť a snažiť sa pre nich niečo urobiť .
S.Plachý – atmosféra tu smeruje k tomu, aby sme všetkých zo ZŠ vyhodili, treba si k tomu len v kľude sadnúť a vyriešiť to, nie hneď tu z toho robiť závery. Ich dcéra je svojprávna, mala by tu byť a riešiť si to aj sama, nie cez rodičov.
V.Oršula – nebudeme dopredu robiť súdy, obec je zriaďovateľom ZŠ, pani riaditeľka ZŠ by sa tu tiež mohla niekedy ukázať. Inak po prvýkrát to tu niekto povedal nahlas, pretože sa o tom doteraz o tom len šepkalo.
J.Mihálik – chcel vedieť dopravnú situáciu na bytovkách na Domovine, aby mu vysvetlili, ako to tam bude vyzerať.
Ing.G.Kovač – je vypracovaná štúdia, môže sa zastaviť na obecnom úrade a prezrieť si mapku.
J.Mihálik – on trvá na tom, aby mu to vysvetlili.
Ing.P.Ďanovský – ťažko je niečo vysvetľovať bez nákresu, niekde je šikmé státie, niekde pozdĺžne, rovné, sú iné počty parkovacích miest, lepšie bude, keď si to príde pozrieť na úrad.
J.Mihálik – či sa obec pýtala občanov, či je potrebných toľko parkovacích miest, či by nebolo lepšie postaviť aj garáže.
Ing.P.Ďanovský – od občanov nebola požiadavka čo sa týka garáží, nebola by splnená kapacita parkovania pred bytovkami, všetko sa robí podľa smerníc, rieši to dopravný inžinier z PD, obec na to nie je kompetentná. Rieši sa tam celá dopravná situácia, nie len to, čo si kto zmyslí a ako to chce on.
J.Mihálik – on chcel garáž, mali dať lístočky ľuďom do schránok, aby sa vyjadrili čo chcú.
Ing.B.Bajgar – bola vypracovaná štúdia, bola daná na pripomienkovanie, oni sa mali o to zaujímať, že sa ide u nich niečo robiť, nikto žiadnu pripomienku nedal.
Ing.G.Kovač – bolo OZ, mohli ľudia prísť, informovať sa, mohli sa vyjadriť.
V.Oršula – 2 roky dozadu sa to začalo robiť, sú pravidelne zasadnutia OZ, obec nemôže postaviť 50 garáží, nech si pán Mihálik postaví dom aj s garážou.
PaeDr.I.Plachá – počet áut stále narastá, ale nedá sa vyhovieť každému na výstavbu garáží, tak sa vypracovala nová dopravná situácia a parkovacie miesta, ide sa podľa noriem, podľa počtu bytov sa robia i parkovacie miesta.
Ing.G.Kovač – snažíme sa myslieť aj do budúcnosti a riešiť parkovanie.
Ing.B.Bajgar – je tu množstvo investičných akcií, ktoré sú dôležitejšie ako stavba garáží, nedá sa všetkým vo všetkom hneď vyhovieť.
J.Mihálik – ale mohli ľudí upovedomiť lístočkami do schránok.
Ing.B.Bajgar – veď všetko o tom bolo v informátore, určite ho číta každý, tak nech nehovorí, že to ľudia nevedeli. Každý mohol prísť buď na zasadnutie OZ, alebo pripomienkovať štúdiu na obecnom úrade.
Ing.G.Kovač – každé jedno zasadnutie OZ je verejné, je vyhlasované, zverejnené na stránkach obce i na úradnej tabuli. Každý o tom vie a každý sa mohol informovať.
Možno raz sa na obecných pozemkoch garáže budú stavať, nikto to ale teraz nemôže nikomu sľúbiť, momentálne sú v obci rozpracované dôležitejšie investičné akcie.
J.Mihálik – je zvedavý, ako budú tie parkovacie miesta využité a či bude obec aj robiť priebežnú kontrolu ako sa tam parkuje. On chcel garáž a nie parkovacie miesto.
M.Ďurtová – na margo tohto pána si ona žiada, aby jej obec postavila pred dom práčovňu, lebo oni na bytovkách práčovňu majú. Keď chce mať silou mocou garáž, nech si kúpi pozemok ako my, nech si postaví dom aj s garážou, keď závidí, že ľudia v rodinných domoch garáž majú a on nemá.
Ďalej požaduje, aby sa pri rodinnom dome Tóthových dal vybudovať prechod pre chodcov, pretože tam sústavne prichádza ku kolíziám chodcov a automobilmi. 
Ing.G.Kovač – ten prechod tam dopravní inžinieri nedovolia, aj keď by tam bol dobrý. Je to veľmi blízko prvého prechodu, nemôžu byť tak blízko seba.
Ing.Ďanovský – bol tam osobne 3x s dopravným inžinierom aj keď tam ten prechod bol. Je to na križovatke, dal nám na výber, buď tam bude ten čo je vybudovaný, alebo žiadny. 
Tento v žiadnom prípade neodsúhlasil vybudovať. Nemôže byť každých 20 m prechod pre chodcov, tam nejde len o chodcov, ale aj o plynulosť premávky, je to predsa cesta I.triedy.
Je tam prechod s ostrovčekmi, aj tak ľudia chodia hocijako, aj tú jedličku v kruhu bude musieť obec vypíliť kvôli prehľadnosti na križovatke. Všetko sa robí podľa pravidiel cestnej premávky, nie je to také jednoduché, sú tam rôzne zretele.
M.Ďurtová – nedá sa to riešiť petíciou? Aj v PD sú na každom kruhovom objazde prechody pre chodcov.
Ing.B.Bajgar – nepresadilo by sa to, tu nie je kruhový objazd a riešenie v meste je iná vec ako na ceste I.triedy.
Ing.G.Kovač – tie prechody by boli veľmi blízko seba, len čo by sa auto rozbehlo, už by muselo brzdiť pri ďalšom prechode, spomaľovalo by to premávku a dochádzalo by častejšie k dopravným kolíziám.

K bodu č.15 - Uznesenia.

1/13 Obecné zastupiteľstvo schvaľuje – program rokovania obecného zastupiteľstva podľa predneseného návrhu.
2/13 Obecné zastupiteľstvo volí – návrhovú komisiu v zložení : predseda A. Vršková, členovia Mgr. I. Melišková, V. Matejov.
3/13 Obecné zastupiteľstvo udeľuje – Cenu obce Zemianske Kostoľany za rok 2012 Ľubici Gerhátovej, nar. 30.01.1953 za jej celoživotnú oddanú prácu pre našu obec. Od svojich desiatich rokov sa zúčastňovala recitácii na akciách obce, čo trvá do dnes. Bola poslancom obce, venovala sa a venuje rôznym činnostiam v obci, pracovala v rôznych spolkoch, krúžkoch, komisiách a organizáciách v obci. Je ústretová k ľuďom, vždy  pripravená ochotne pomôcť aj nad rámec svojich pracovných povinností.
4/13 Obecné zastupiteľstvo udeľuje – Cenu obce Zemianske Kostoľany za rok 2012 Štefanovi Karakovi, nar. 05.11.1951 za dlhoročné vynikajúce športové výsledky a reprezentáciu obce na Slovensku i v zahraničí s prihliadnutím na mimoriadne športové úspechy v roku 2012 v atletickej disciplíne horský ultramaratón. 
5/13 OZ schvaľuje – bezplatné poskytnutie priestorov tanečnej sály a ďalších manipulačných priestorov na účely predvolebnej kampane politickým stranám, hnutiam, koalíciám politických strán a hnutí a nezávislým kandidátom kandidujúcim vo voľbách starostu obce Zemianske Kostoľany v rozsahu 1 hodiny pre každú politickú stranu, hnutie, koalíciu, ktorej bola zaregistrovaná kandidátna listina pre voľbu starostu obce, alebo pre nezávislého kandidáta na starostu obce, ktorému bola zaregistrovaná kandidátna listina.
Poskytnutie priestorov je potrebné vopred zabezpečiť u vedúcej DK SNP p. Viery Hulínyiovej.
6/13 Obecné zastupiteľstvo schvaľuje – poskytnutie finančných prostriedkov z rozpočtu obce Zemianske Kostoľany na rok 2013 žiadateľovi eRko – Hnutie kresťanských spoločenstiev detí, Oblastné Centrum Partizánske vo výške 700,-€.
7/13 Obecné zastupiteľstvo schvaľuje - poskytnutie finančných prostriedkov z rozpočtu obce Zemianske Kostoľany na rok 2013 žiadateľovi Jednota dôchodcov na Slovensku Zemianske Kostoľany vo výške 900,-€.
8/13 Obecné zastupiteľstvo schvaľuje - poskytnutie finančných prostriedkov z rozpočtu obce Zemianske Kostoľany na rok 2013 žiadateľovi Rímsko-katolícka cirkev farnosť Zemianske Kostoľany vo výške 1 000,-€.
9/13 Obecné zastupiteľstvo schvaľuje - poskytnutie finančných prostriedkov z rozpočtu obce Zemianske Kostoľany na rok 2013 žiadateľovi Cirkevný zbor ECAV na Slovensku Zemianske Kostoľany 800,-€.
Obecné zastupiteľstvo berie na vedomie – 
           - kontrolu plnenia uznesení z rokovaní dňa 13. 12. 2012, podľa pripomienok poslancov
           - diskusné príspevky občanov a poslancov 

K bodu č.16 - Záver.
Ing.G.Kovač – poďakoval všetkým prítomným za účasť, zaželal ešte príjemný večer a ukončil zasadnutie OZ o 18,00 hodine.

Overovatelia zápisnice: 
P.Rybár                               ........................................
V.Oršula                             .........................................

Zapísala:
Viera Hulínyiová               ..........................................

V Zem.Kostoľanoch
Dňa: 18.1.2013

                                                                                                      Ing.Goran Kovač
                                                                                                poverený zastupovaním